KONFERENZA STAMPA, Pembroke | Is-Sibt 7 ta' April 2018 Illum inġbarna flimkien bħala residenti, kunsilli lokali u għaqdiet mhux governattivi, biex nispjegaw għaliex qed jinkwetana l-proġett propost mid-db Group fuq is-sit tal-Istitut tal-Istudji Turistiċi. Wara li rajna bir-reqqa d-deskrizzjoni tal-proġett u l-Istudju fuq l-Impatt Ambjentali li tħejja bħala parti mill-proċess tal-applikazzjoni għal dan l-iżvilupp, u wara li kkonsultajna mar-residenti f'laqgħa pubblika li għaliha kien hemm attendenza tajba ħafna, wasalna għall-konklużjoni li jekk isir, dan il-proġett enormi se jkollu effetti tal-biża' fuq ir-residenti u fuq l-ambjent li jgħixu fih. Dan il-bini se jidfinna ħajjin taħt id-dellijiet twal u wesgħin li se jitfgħu t-torri ġgantesk u l-lukanda maġenbu. Se jidfinna taħt il-kummerċjalizzazzjoni bla rażan, it-traffiku bla waqfien, u t-trab perikoluż li se jiġġenera. Aħna qed nitolbu li s-sit tal-ITS, li sa ftit xhur ilu kien art pubblika li kienet qed tintuża għall-ġid komuni, ma jinbidilx f'mostru li jgħarrqilna l-kwalità tal-ħajja tagħna għal dejjem. L-elementi ewlenin tal-proġett li qed jinkwetawna huma dawn: Aħna ma nistgħux nifhmu kif qed issir din il-proposta ta' proġett sproporzjonat meta lanqas hemm Pjan Komprensiv għal dawn l-inħawi. Il-Masterplan propost ġie rtirat ftit ġimgħat wara li ġie ppreżentat għax ħafna qisuh bħala pjan maħsub biex jaġevola biss lil grupp żgħir ta' żviluppaturi. Kif tista' tipproponi proġetti enormi mingħajr pjan ġenerali li jqis il-fatturi kollha. Mingħajr Masterplan serju ma tistax tkejjel l-impatt reali ta' proġetti bħal dan u, mill-perspettiva tal-ippjanar, ma tistax tqis jekk jagħmlux sens. Ftit xhur ilu, ir-residenti ta' Pembroke ħadu pożizzjoni qawwija kontra l-proposta li tinbena skola privata fuq medda art pubblika kbira li tinsab fuq ix-xagħri. F'dik il-kampanja, li fiha huma involuti r-residenti, il-Kunsill Lokali ta' Pembroke, u għadd ta' għaqdiet mhu governattivi, saru iktar minn 1500 oġġezzjoni individwali lill-Awtorità tal-Ippjanar. Il-proċess amministrattiv għadu għaddej u nittamaw li l-awtoritajiet ma japprovawx dik il-proposta u minflok jibdew il-proċess biex din l-art tingħaqad mal-bqija tax-xagħri meqjusa bħala sit tan-Natura 2000. Il-proġett propost fuq is-sit tal-Istitut għall-Istudji Turistiċi huwa parti mill-assedju li qed ikollhom iħabbtu wiċċhom miegħu Pembroke u lokalitajiet oħrajn, assedju minn forzi li l-interessi tagħhom huma biss dawk tal-profitt bla rażan. Dawn il-forzi qed juru li m'għandhom ebda rispett lejn il-ġid komuni u d-drittijiet fundamentali tar-residenti, tan-nies li jaħdmu f'dawn l-inħawi, u ta' dawk kollha li jżuru dawn l-inħawi regolarment biex jużaw il-faċilitajiet u l-ispazji miftuħa li joffru. Aħna kontra l-privatizzazzjoni tal-art pubblika u favur il-ħarsien tal-ġid komuni. "Tidfnuniex Ħajjin", kampanja mmexxija minn għadd ta' residenti u għaqdiet, hija inizjattiva mhux partiġġjana li tagħti prijorità lid-drittijiet tar-residenti u l-ħarsien tal-ambjent minflok lill-qligħ ta' ftit individwi. Il-mistoqsija li għandna quddiemna hija waħda: L-Awtorità tal-Ippjanar se tipproteġi l-kwalità bażika tal-ħajja tagħna jew se tpaxxi lill-ftit li għandhom geddumhom fix-xgħir? 'Tidfnuniex ħajjin' – Residenti ta' Pembroke kontra proġett ta' bini ta' 37 sular "Tidfnuniex ħajjin" – Jipprotestaw għall-iżvilupp fuq l-art tal-ITS http://www.newsbook.com.mt/artikli/2018/4/7/progett-its:-residenti-u-kunsilli-lokali-bl-ghajta-se-tidfnuna-hajjin.73533/